Sagunt estrenarà 'Retòrica de la incertesa', l’obra guanyadora del XVI Premi de Teatre Pepe Alba (2019)
06 d’octubre 2021

  

  

![Imagen sin texto alternativo.](/media/bcflij5f/71-c_cartell.jpg)  
  
  
  
  

  

La Casa Municipal de Cultura del Port de Sagunt acollirà el pròxim 22 d’octubre l’estrena absoluta de l’obra guanyadora del XVI Premi de Teatre Pepe Alba (2019), _Retòrica de la incertesa_, original del dramaturg Roger Pou Llavina. El muntatge ha estat a càrrec del Cercle de Teatre, dirigit per Toni Ruiz, amb la col·laboració de Teatre de l’Arc Iris i del Gabinet de Promoció del Valencià, organitzador del certamen literari i de l’estrena. L’elenc actoral està format per Alejandro Cuartero (Walter), Ariadna Castillo (Dora), Ana Cerezuela (Hanna), Eduardo Escrig (Home) i Javier Bolumar (Bertolt).

Una petita i austera habitació de l’Hostal França. Les darreres hores de Walter Benjamin. Com ha arribat fins ací, fins al poblet fronterer de Portbou? Quina incertesa vital el conduirà a prendre la fatal decisió? La vida és molt complexa. L’existència, a voltes absurda, podria simplificar-se en seixanta-quatre caselles i un seguit de moviments. Les converses al voltant d’un tauler d’escacs entre Walter i diversos contrincants, sobre la vida, l’art, l’amor, la política, la humanitat, condicionaran les decisions preses per Benjamin en el passat. La incertesa el pers**egueix** en el seu exili constant, un exili que acabarà a Portbou.

Roger Pou és llicenciat en Història per la Universitat de Barcelona i treballa de professor de secundària i de batxillerat d’Arts Escèniques a l’Institut Lluís Domènech i Montaner de Canet de Mar, on im**parteix** les assignatures de Socials i Pràctica Teatral. A més, és director del Taller de Teatre d’Arenys de Mar des de 2005 i ha escrit més d’una vintena de títols per **a joves** i infants, alguns dels quals han obtingut premis, com ara _El misteri del museu_ (2009) o _Desgana_ (2017). Escriu guions per a recreacions històriques, teatralitzacions per a rutes culturals i exposicions itinerants, i dirigeix lectures dramatitzades.

La regidora de Promoció del Valencià, Maria Josep Soriano, ha declarat que «**aquesta estrena suposa una novetat dintre de les activitats dels Premis Literaris Ciutat de Sagunt. Per segona vegada, una obra teatral premiada en el nostre certamen serà representada a Sagunt, amb la qual cosa aconseguim el fi pel qual va ser escrita. Donem les gràcies a Cercle de Teatre, al seu director Toni Ruiz i a Teatre de l’Arc Iris per fer-ho posible, i esperem poder seguir oferint la dramatització de les nostres obres premiades per ampliar l’oferta cultural en valencià a la ciutat**».

L’estrena serà el 22 d’octubre a les 20.30 hores a la Casa Municipal de Cultura del Port de Sagunt, amb entrada lliure fins a completar l’aforament i seguint les mesures sanitàries vigents.

 ​

 ![Imagen sin texto alternativo.](/media/nvoe4ihq/71-c_maquetas.jpg)

​​​​​

*   [](http://www.facebook.com/sharer.php?u=https://aytosagunto.es/va/actualitat/sagunt-estrenara-retorica-de-la-incertesa-l-obra-guanyadora-del-xvi-premi-de-teatre-pepe-alba-2019/ "Facebook")
*   [](http://twitter.com/share?url=https://aytosagunto.es/va/actualitat/sagunt-estrenara-retorica-de-la-incertesa-l-obra-guanyadora-del-xvi-premi-de-teatre-pepe-alba-2019/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-estrenara-retorica-de-la-incertesa-l-obra-guanyadora-del-xvi-premi-de-teatre-pepe-alba-2019/ "Linked In")
*   [](mailto:?body=https://aytosagunto.es/va/actualitat/sagunt-estrenara-retorica-de-la-incertesa-l-obra-guanyadora-del-xvi-premi-de-teatre-pepe-alba-2019/)